Søren Kolstrup (EL), 2001-03-28:
Vi mener, at hvis man skal lave en revideret handlingsplan, skal den tage udgangspunkt i flere ressourcer til folkeskolen. Når det så er sagt, så synes Enhedslisten, at det er vigtigt at pege på, hvad det er for udfordringer, vi står over for.
Når jeg siger udfordringer og ikke problemer, er det, fordi der er en lang række forhold i folkeskolen, som fungerer glimrende.
Men det rører ikke ved, at vi kan sætte fokus på områder, hvor der er en lang række spørgsmål og problemer, der er vanskelige at tackle.
Men hvis man vil den fælles folkeskole, er det jo til gengæld spændende og udfordrende, hvordan man løser dem.
Det ene er det forhold, at tilgangen til privatskolerne er stigende.
Det kan altid være relevant at have privatskoler som den sidste løsning, hvis folkeskolen ikke fungerer, og man er fastlåst i en situation i folkeskolen.
Men vi må også stille os selv spørgsmålet, hvordan vi kan sikre, at folkeskolen er og bliver den bedste skole og fornyeren, så alle eller så mange som vel muligt kan rummes under folkeskolens tag.
Og det er selvfølgelig påfaldende, at der i de senere år og faktisk gennem de sidste to årtier jævnt hen er gået flere fra folkeskolen og til privatskolerne.
Det gælder for øvrigt også de tosprogede efterhånden.
Den anden udfordring og problem, vi vil pege på, er de fysiske rammer.
Det er afsindig udfordrende og vanskeligt at være folkeskolelærer, når man står over for f.eks. 28 elever, som det langtlangtfra er tilfældet alle steder, men hvis man gør det, er det sandelig svært at skulle lave noget elevdifferentiering.
Et tredje problem, vi vil pege på, er, at det jo ikke er undgået vores opmærksomhed, at der er unge lærere, som flygter fra folkeskolen.
Det er ikke undgået vores opmærksomhed, at der er en seniorgruppe, som er meget hurtig til at forlade folkeskolen.
Og der er alt muligt behov for at skabe både gunstige rammer for elever og lærere, så de kan finde ud af noget sammen og indgå i et frugtbart samvirke.
skolecentraliseringerne.
Jeg bed mærke i - jeg tror også, det var ministeren, der sagde det - at det er godt med de små skoler.
Netop derfor er det jo yderst beklageligt, at man gennem 1990'erne har nedlagt op til 188 skoler, og at man en lang række steder allerede fra 3. eller 4. klasse kører børnene hen til uddannelsesfabrikken.
Det bliver ikke færre steder, men det bliver flere steder, og der kan man så vælge at sige: Jamen det er noget, kommunerne tager sig af.
Man kan også vælge at sige: Hvis vi vil de små skoler, så er det nødvendigt med de nødvendige midler dertil. Hvad kan vi gøre?
Der er behov for flere ressourcer til den fælles skole.
Der er behov for, at de ydre rammer bliver bedre.
Der er f.eks. behov for, at man får en klassekvotient, der er lavere.
Igen, ikke fordi det er løsningen, men det er et væsentligt bidrag til det.
Det er, ja, det var bl.a. CD's ordfører, der var inde på det, også nødvendigt, for at børnene kan fungere, at unge mennesker kan fungere, at de får sund og nærende kost, og det er faktisk et problem.
Det er nødvendigt, at den enkelte elev har det nødvendige antal kvadratmeter, kubikmeter at bevæge sig på, og bygningstilsynets og arbejdstilsynets krav bør selvfølgelig også, når det gælder skoler, være opfyldt.
I den forbindelse vil jeg også sige, at hvis man vil nogle bedre fælles fysiske rammer, så er det også nødvendigt at ville den nødvendige finansiering hertil, og derfor mener vi fra Enhedslistens side, at det er nødvendigt at diskutere en øget statslig finansiering af den fælles skole, f.eks. øremærkede midler.
Et andet spørgsmål, som vi godt vil pege på, er, hvordan man skaber det bedst mulige samarbejde mellem hovedaktørerne i hverdagen, altså lærerne, eleverne, og der mener vi, det er vigtigt, at den højtbesungne ledelse ikke får mere magt, men faktisk mindre magt.
Det er utrolig vigtigt, at de, der skal drive undervisningen til daglig, faktisk også får noget at skulle have sagt i alle pædagogiske spørgsmål.
Jeg mærker sådan et køligt nakkepust, og derfor skal jeg slutte af med at sige, at vi håber, at folkeskolen kan styrkes i de kommende år.
Vi har virkelig behov for at tilføre den flere ressourcer, men også skabe bedre rammer i hverdagen.